钦定古今图书集成/方舆汇编/职方典/第1185卷 > 《登闲云楼》〈并序〉官应震
## 钦定古今图书集成/方舆汇编/职方典/第1185卷 > 《登闲云楼》〈并序〉官应震

浠邑山川，甲于郡属。其南门对岸，峭壁巉岩，临水依山，数千百年仅一。东坡居士为此地知己，而以“击空明” 三字镌之岩石。先恭人藏魄处，距邑治可六十里而遥。余诸生时以展墓，取道城南尾，先中议大夫后，低徊留之不能去者，盖三十年往矣。先中议有意卜居，而未逮也。会岁戊申大浸，稽天祖居黄冈之乌林镇，苦怀襄甚，延徙而浠，故以黄冈人遂为浠人者始此。于时即从岩上创有小楼，命名“闲云” ，旦晚憩息，身世都忘，不谓以进贤冠，别此楼去，荏苒宦辙，历如许居诸而后，乃今得解组归也。登楼纪事，为歌一章，聊以写山水之癖云尔。

“是人尽忙云独闲，山前水前自往还。但能无事常垂
钓，与人游兮非人间。愧我半生忙欲死，所以弃官如
弃屣。幽居山中复何为，愿向禅门问宗旨。禅门苦行
古来难，雪山冻杀佛所安。众生受尽无明障，灌顶穿
膝虑其残。听说神仙能到手，愿养金丹道之母。安期
羡门如尚在，汉武如何称岂有。黄芽白雪想难寻，姹”
女婴儿谁匹偶，愿作君平卖卜身。君平卖卜远隐沦，
小人有母欲侍养。岂是东西南北人，愿学手谭三百
六。《河洛图书》数不熟，抛却从前胜负心。如何黑白空
相逐，此外中心何所耽。开元大业强为惭，高适学诗
年半百。我今半百又过三，历尽苦肠呕不快。不如兀
坐学痴憨，痴憨兀坐宁可学？混沌元“神忌雕凿。鸡猪
牛鱼逢著吃，生老病死总是乐。云亦闲兮我亦闲，却
是大憨还大觉。”